เร่งเตรียมระบบการฉีดวัคซีนป้องกันโรคโควิด-19 กระตุ้นเข็ม 3 เด็กอายุ 12-17 ปี และเข็ม 2 เด็ก 5-11 ปี รองรับเปิดเทอม
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า ขณะนี้กระทรวงสาธารณสุข เตรียมระบบการฉีดวัคซีนป้องกันโรคโควิด-19 กระตุ้นเข็ม 3 สำหรับเด็กอายุ 12-17 ปี เพื่อเตรียมการสำหรับเปิดเทอม ภาคการศึกษาที่ 1/2565 โดยบูรณาการความร่วมมือกับกระทรวงศึกษาธิการ โดยเฉพาะเดือนพฤษภาคม ซึ่งเป็นช่วงครบกำหนดได้รับเข็มกระตุ้น ซึ่งการฉีดวัคซีนในเด็กจะแบ่งเป็น 2 ส่วนคือ ส่วนของเด็กที่ร่างกายแข็งแรงปกติ ให้ฉีดในโรงเรียนตามระบบการฉีดผ่านระบบสถานศึกษาเป็นหลัก ส่วนเด็กป่วยให้ฉีดในสถานพยาบาลที่เด็กรักษาตัวอยู่เป็นประจำ ปรึกษากับแพทย์ที่รักษาฉีดตามที่แพทย์พิจารณา ซึ่งคำแนะนำการฉีดเข็มกระตุ้นสำหรับกลุ่มเด็กอายุ 12-17 ปี ที่ได้รับวัคซีนไฟเซอร์ 2 เข็ม ตามมติคณะอนุกรรมการสร้างเสริมภูมิคุ้มกันโรค ครั้งที่ 2/2565 วันที่ 4 เมษายน 2565 ให้กระตุ้นด้วยไฟเซอร์ ขนาดครึ่งโดสเป็นหลัก เนื่องจากข้อมูลผลการกระตุ้นภูมิคุ้มกันเท่ากับกับขนาดเต็มโดสแต่อาการข้างเคียงน้อยกว่า หรือหากผู้ปกครองต้องการเต็มโดสก็สามารถฉีดด้วยขนาดเต็มโดสได้ ส่วนระยะห่างจากเข็ม 2 คือตั้งแต่ 4-6 เดือนขึ้นไป โดยให้เป็นไปตามความสมัครใจของผู้ปกครองและเด็ก ส่วนกรณีกลุ่มเด็กประถม อายุ 5-11 ปี ซึ่งขณะนี้ได้ฉีดวัคซีนเข็ม 1 ไปแล้ว จะห่างจากเข็ม 1 ประมาณ 8 สัปดาห์ อยู่ระหว่างขั้นตอนเร่งฉีดเพื่อให้รองรับกับสถานการณ์เปิดเทอมต่อไป